Hierdie naam is volgens die Oos-Slawiese gebruik; die patroniem is Pawlowitsj en die van is Romanof. Michail Pawlowitsj Romanof (Russies: Михаи́л Па́влович; 8 Februarie [O.S. 28 Januarie] 1798 – 9 September [O.S. 28 Augustus] 1849) was ’n Russiese groothertog, die jongste kind van die ses dogters en vier seuns van keiser Paul van Rusland en Sophia Dorothea Augusta Louisa van Württemberg. Hy was die broer van keisers Aleksander I en Nikolaas I. Michail is in Sint Petersburg gebore en was die enigste van Paul se kinders wat gebore is nadat hy keiser geword het. Hy was van kleins af lewendig en sosiaal en was gewild aan die hof. Hy was baie geheg aan sy ouer broer Nikolaas en hulle het lewenslank groot vriende gebly. Hy het ook ’n goeie verhouding met sy broer Konstantyn gehad en was die skakel tussen Warskou en Sint Petersburg in 1825 toe hul oudste broer, keiser Aleksander I, dood is en daar verwarring oor die troonopvolging was. ’n Opstand het in Rusland uitgebreek terwyl Konstantyn in Pole was.